  Виталий Пронин «Демография» национальной проект чакла калыклэсь лыдзэ будэтыны, нырысь ик - тросгес вордскись нылпиос чотын. Ижысь Халитовъёс Со понна кунамы но элькунамы семьяослы юрттонъя пӧртэм программаос ужало. Кылсярысь, туэысен одӥг пол 100 сюрс манет висъяське, студентъёслэн семьяязы нуны вордскыку. Азьвылгес Россиысь Правительствоын веразы вал, берло аръёсы егитъёс нырысетӥ нуны вайыны уг дырто яке пинал вордонлэсь воксё аналско шуыса, угось троссэ кышкатэ коньдонлы но улон интылы ёрмон. Юрттэт сётӥське, анай-атай очно амалэн дышетско но асьме шаерын уло ке. Кытын дышетско - колледжын-а, вузын-а - пӧртэмез ӧвӧл. Со сяна, учко на семьялэсь улэм-вылэмзэ - юрттэтлы вазиськыны луэ, семьялэн доходэз адямилы быдэ 2 прожиточной минимумлэсь (19 сюрс 298 манетлэсь) уг ортчы ке. Коньдон висъяське элькун бюджетысь. — Туэ 15-тӥ июнёзь юрттэт басьтӥз ни 38 семья, - веразы элькунысьтымы Калыкез улон-вылонын утён политикая но ужъя министерствоын. - Бюджетын талы чакламын 7 миллион манет. Ижысь Анна но Богдан Халитовъёс туж егитэсь на - быдэн 18 арес гинэ. Кыкназы дышетско Ижысь политехникумын. Сокем вазь нуны вордыны ӧм малпалэ вал, но озьы пӧрмиз бере, вордоно кариським, - маде егит анай. - Шуг-секытъёслэсь ӧм кышкалэ, малы ке шуоно анай-атайёсмы но, техникумысь дышетӥсьёсмы но ӧз пыкылэ, юрттэт ӵектӥзы. Феврале вордӥськиз Василисамы. Мон али дорын дышетскисько. Нылпиез утялтэм понна толэзьлы быдэ сётӥськись пособие сяна, басьтӥськом на нырысетӥ пинал вордэм понна коньдон - толэзьлы быдэ 9 сюрс 300 манет. Нош куке тодӥм, туэысен одӥг пол 100 сюрс манет но висъяське шуыса, туж шумпотӥм. Но уксёмес тус-тас ӧм каре, вкладэ понӥм. — Со милям вуоно юртмылэн нырысетӥ «кирпичез» луоз, - шуэ Богдан. - Али ми анай-атаймы бордын улӥськом, но ваньмызлэн сямен ик, потэ нимаз улэммы. Дышетсконмес йылпумъяса, уже интыяським ке, ипотека басьтом, солы нырысетӥ взносмы вань ни тани. Ми туж шудоесь - дыдымы пичи ай ке но, нуналлы быдэ маин ке паймытъя ни. Нош куке но милям семьямы бадӟым луоз! Ольга Зорина  